**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 02.09.2020, ora 08.00 – 03.09.2020, ora 08.00**

1. ***SITUAŢIA HIDROMETEOROLOGICĂ***

**1. Situația și prognoza hidro pe râurile interioare şi Dunăre din 03.09.2020, ora 07.00**

**RÂURI**

Debitele au fost relativ staţionare, exceptând râurile din bazinele Vişeu, Iza şi cursul superior al Prutului, unde au fost în scădere uşoară.

Debitele se situează, în general, la valori cuprinse între 30-80% din mediile multianuale lunare, mai mari (în jurul normalelor lunare) pe Someşul Mic, Bârzava, Moraviţa, Cibin şi pe cursurile superioare ale Caraşului şi Trotuşului şi mai mici (sub 30%) pe râurile din bazinele hidrografice: Rm.Sărat, Bârlad şi Jijia.

Nivelurile pe râuri la stațiile hidrometrice se situează sub **COTELE DE ATENȚIE.**

Debitele vor fi în general staţionare.

Sunt posibile creşteri izolate de niveluri şi debite pe unele râuri mici din zonele de deal şi munte din nord-estul, centrul şi sud-vestul ţării, ca urmare a precipitaţiilor prognozate şi propagării.

Nivelurile pe râuri la stațiile hidrometrice se vor situa sub **COTELE DE ATENȚIE.**

**DUNĂRE**

Debitul la intrarea în ţară (secţiunea Baziaş) în intervalul 02.09 – 03.09.2020 a fost în scădere, având valoarea de 3100 m3/s, sub media multianuală a lunii septembrie (3800 m3/s).

În aval de Porţile de Fier debitele au fost în scădere.

Debitul la intrarea în ţară (secţiunea Baziaş) va fi în creştere (3200 m3/s).

În aval de Porţile de Fier debitele vor fi în scădere, exceptând Gruia unde vor fi în creştere.

**2.** **Situația meteorologică în intervalul 02.09.2020, ora 09.00 – 03.09.2020, ora 06.00**

**ÎN ŢARĂ**

Valorile termice au scăzut în cea mai mare parte a țării, mai semnificativ în sud-vest, centru și nord. În regiunile intracarpatice vremea a fost apropiată de normalul termic al perioadei, însă în regiunile sudice și sud-estice s-a menținut călduroasă, caniculară pe arii restrânse și doar izolat *indicele temperatură-umezeală (ITU) a atins pragul critic de 80 de unități în Muntenia și Dobrogea.* Cerul a fost variabil și punctiform s-au semnalat ploi slabe. Temperaturile maxime au fost cuprinse între 19 grade la Ocna Șugatag și 35 de grade la Adamclisi, Cernavodă, Medgidia, Hârșova, Fetești și Urziceni, iar la ora 06.00 se înregistrau 11 grade la Bozovici, Gurahonț, Vărădia de Mureș, Holod, Săcuieni, Supuru de Jos, Câmpeni și Satu Mare și 23 de grade la Călărași, Buzău, Râmnicu Sărat, Constanța-

Dig, Mahmudia și Sulina.

**LA BUCUREŞTI**

Vremea a fost călduroasă, cu o temperatură maximă, în scădere ușoară față de ziua precedentă, de 33 de grade la Afumați și Băneasa și 34 de grade la Filaret. Cerul a fost mai mult senin ziua și variabil noaptea, iar vântul a suflat slab și moderat. La ora 06.00 se înregistrau 19 grade la stația meteo Băneasa, 21 de grade la Afumați și 22 de grade la Filaret.

**3. Prognoza meteorologică în intervalul 03.09.2020, ora 09.00 – 04.09.2020, ora 09.00**

**ÎN ŢARĂ**

Instabilitatea atmosferică va fi temporar accentuată, în prima parte a intervalului în zona Carpaților Orientali, în nord-est și local în Carpații Meridionali, precum și în centru și sud-vest, iar seara și noaptea în jumătatea de est a țării. Vor fi averse ce vor avea și caracter torențial, descărcări electrice, intensificări de scurtă durată ale vântului, vijelii și grindină. Pe arii restrânse, cantitățile de apă vor fi însemnate în special în intervale scurte de timp. În restul teritoriului cerul va fi variabil, iar astfel de fenomene vor fi posibile doar izolat. Temperaturile maxime se vor încadra între 21 și 35 de grade, iar cele minime între 10 și 23 de grade. *În orele amiezii disconfortul termic se va menține accentuat în sud-est, unde pe arii restrânse indicele temperatură-umezeală (ITU) va mai atinge pragul critic de 80 de unități*.

**LA BUCUREŞTI**

În orele după-amiezii, disconfortul termic va fi ridicat, iar indicele temperatură-umezeală (ITU) va atinge pragul critic de 80 de unități. Temperatura maximă se va situa în jurul valorii de 33 de grade. Din orele serii, gradul de instabilitate atmosferică va fi în creștere și se vor semnala averse, descărcări electrice și intensificări de scurtă durată ale vântului

ce vor putea lua aspect de vijelie. Vor fi condiții pentru cantități de apă însemnate (în medie 10...15 l/mp). Temperatura minimă va fi de 18...19 grade.

1. ***CALITATEA APELOR***

ANAR revine cu informații suplimentare referitoare la poluarea suprafeței apei fluviului Dunărea cu slabe irizații de produse petroliere, în zona loc. Zimnicea, jud. Teleorman, din cauza unei coliziuni între doua vase, observată și informată de către Căpitănia portului Zimnicea, la data de 01.09.2020, ora 17.30. Reprezentanții SGA Teleorman s-a deplasat la fața locului și a constatat următoarele:

* poluarea fluviului Dunărea s-a produs ca urmare a ciocnirii între 2 vase, unul din acestea scufundandu-se cu motorul in apa;
* capacitatea totala a motorului este de 400 litri ulei, acesta scurgându-se în fluviul Dunărea, producându-se irizații din cauza vasului scufundat;
* au fost prelevate probe de apă, iar reprezentanții SGA Teleorman au intervenit cu baraje absorbante, 200 m.l. și material tip spill sorb, 746 kg, pentru limitarea poluării accidentale. Vor continua acțiunile de monitorizare și depoluare.
1. ***CALITATEA MEDIULUI***
2. **În domeniul aerului**

Agenţia Naţională pentru Protecţia Mediului informează că, din rezultatele analizelor efectuate la data de 31.08.2020, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Nu s-au înregistrat depăşiri ale mediei zilnice de 50 µg/m3 pentru PM10 (pulberi în suspensie cu diametrul sub 10 microni).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

1. **În domeniul solului și vegetației**

DS Dambovita informează despre producerea unui incendiu de litiera, observat la data de 01.09.2020, ora 11.00, în urma căruia au fost afectate 15 ha litieră, produs din cauze necunoscute, în zona OS Găești, loc. Pătroaia Vale, UP VI. Mălineasa, ua 33N, jud. Dâmbovița, într-o pădure proprietate publică de stat, zona de câmpie, neproductivă. Incendiul a fost stins la ora 13.00, prin intervenția a 3 silvicultori, 8 pompieri militari, 6 cetățeni, cu mijloace de intervenție specifice, bătătoare, lopeți, cazmale, vermonele, stingătoare.

1. **În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depășiri ale limitelor de avertizare/alarmare şi nu s-au semnalat evenimente deosebite. Parametrii constatați la stațiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE, TRANSPARENȚĂ ȘI IT